ኦህዴድ ለብሔሩ ነፃነትና ለአዲሲቷ ኢትዮጵያ እውን መሆን ታላቅ ገድል ፈጽሟል
– ኦሮሞ ህዝብ ዴሞክራሲያዊ ድርጅት /ኦህዴድ / ለብሔሩ ነፃነትና ለአዲሲቷ ኢትዮጵያ እውን መሆን ታላቅ ገድል የፈጸመ መሆኑን የድርጅቱ ታጋይ አስታወቁ።ከሀገሪቱ ከ30 ከሚበልጡ የመንግስት ዩኒቨርስቲዎች የተውጣጡ አንድ ሺህ 500 የኦህዴድ አባላትና ደጋፊ ምሁራን በተገኙበት 25ኛው የድርጅቱ የምስረታ በዓል በፓናል ውይይት በአዳማ ከተማ አባገዳ አዳራሽ እየተከበረ ነው።የኦሮሞ ህዝብ በሀገሪቱ ወሳኝ የሰላም፣ የልማትና ዴሞክራሲ ተጠቃሚ መሆኑን በፓናል ውይይቱ ላይ የድርጅቱን የትጥቅ ትግል ጉዞና ያለፉት 23 ዓመታት ታሪካዊ ዳራ የዳሰሰ ጽሁፍ ያቀረቡት የህዝብ ተወካዮች ምክር ቤት አፈ ጉባኤ አቶ አባዱላ ገመዳ አስታውቀዋል።በመንግስት ዩኒቨርስቲዎች የሚገኙ የኦሮሞ ምሁራን የልማታዊ ፖለቲካል አስተሳሰብ አንግበው ከድርጅቱና ከመንግስት ጋር በመተባበር ለተሻለ ለውጥ መስራት የሚጠበቅባቸው መሆኑን አስገንዝበዋል።በጥቂት ከህዝብ አብራክ በወጡ የቁርጥ ቀን ልጆች የተመሰረተው ኦህዴድ የኦሮሞ ህዝብን ጨምሮ ብሔር ብሔረሰቦች ለተጎናፀፉት ሰብዓዊና ዴሞክራሲያዊ መብት መረጋገጥ ኦህዴድ የማይተካ ሚና የተጫወተ ድርጅት መሆኑን በፓናል ውይይቱ የተሳተፉ ምሁራን በሰጡት አስተያየት አረጋግጠዋል።ፈጣንና ዘላቂነት ያለው ልማት በሀገሪቱ እንዲረጋገጥ ከመስራት ባሻገር መልካም አስተዳደርና የዴሞክራሲ ስርዓት የሰፈነበት ሀገር ለመገንባት በሚደረገው እንቅስቃሴ ውስጥም ግንባር ቀደም ተዋናይ እንደሚሆኑ ተናግረዋል።እንደ ኢዜአ ዘገባ በአዳማ ከተማ አባገዳ አዳራሽ ለሶስት ቀናት በሚካሄደው የፓናል ውይይት ላይ የፌደራልና የክልሉ መንግስት ከፍተኛ ባለስልጣናት፣ የዩኒቨርስቲ ፕሬዘዳንቶችን ጨምሮ አንድ ሺህ 500 ምሁራን በመሳተፍ ላይ ናቸው።